แนะแก้ที่เกษตร ใช้กองทุนกู้ยืม ผ่านงบ642ล.
คลังแนะลูกหนี้ถูกยึดที่ดินทำกิน ให้กู้ผ่านกองทุนหมุนเวียนเพื่อการกู้ยืมฯ เงินพร้อมกว่า 600 ล้านบาท
13 ก.ค. 2558

คลังแนะลูกหนี้ถูกยึดที่ดินทำกิน ให้กู้ผ่านกองทุนหมุนเวียนเพื่อการกู้ยืมฯ เงินพร้อมกว่า 600 ล้านบาท
รายงานข่าวจากกระทรวงการคลัง เปิดเผยว่า จากการหารือเรื่องการแก้ไขหนี้ในและนอกระบบได้ข้อสรุปว่าหนี้นอกระบบและหนี้กับธนาคารพาณิชย์ที่เกี่ยวข้องกับที่ดินจำนองเสนอให้นำกองทุนหมุนเวียนเพื่อการกู้ยืมแก่เกษตรกรและผู้ยากจนมาใช้ ซึ่งปัจจุบันมีเงินที่เหลือสำหรับปล่อยกู้อยู่อีก 642 ล้านบาท โดยมีวัตถุประสงค์ปล่อยกู้เพื่อรักษาที่ดินของเกษตรกรและผู้ยากจนไว้ทำกินและอยู่อาศัยเพิ่มขึ้น 
นอกจากนี้ ยังให้รวมถึงหนี้ที่มีกับธนาคารเฉพาะกิจของรัฐ 4 แห่ง คือ ธนาคารออมสิน ธนาคารเพื่อการเกษตรและสหกรณ์การเกษตร (ธ.ก.ส.) ธนาคารอาคารสงเคราะห์ (ธอส.) ธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) แต่ต้องเป็นกรณีที่ลูกหนี้ถูกฟ้องร้องและจะถูกยึดหลักประกันเท่านั้น 
เบื้องต้นให้กู้ต่อรายเฉลี่ย 3 แสนบาท คิดดอกเบี้ย 5% และจะมีการปรับลดลงได้หากลูกหนี้สามารถชำระหนี้ได้ตามเงื่อนไข โดยลูกหนี้สามารถติดต่อขอรับความช่วยเหลือได้ที่ ธ.ก.ส.ทุกสาขา และที่ว่าการอำเภอ เพื่อให้คณะอนุกรรมการช่วยเหลือเกษตรกรและผู้ยากจนระดับจังหวัด หรืออำเภอ เป็นผู้พิจารณาคุณสมบัติลูกหนี้
“จากการหารือแบงก์รัฐ 4 แห่ง บอกว่าสามารถช่วยลูกหนี้ได้ แต่ต้องดูที่หลักประกันเช่นเดียวกับ ธอส. ดังนั้นพวกลูกหนี้ที่มีปัญหาที่ดินทำกินจะโดนแบงก์หรือเจ้าหนี้นอกระบบยึด ให้มาติดต่อขอกู้เงินจากกองทุนนี้จะดีกว่า” แหล่งข่าวระบุ